text:
Kralendijk - Manera ya anteriormente anunsiá Gobièrnu di Boneiru, atraves di Direktorado Komunidat i Kuido, ta trahando riba mehorashon di e sistema di transporte eskolar.
Den nos afan pa duna un mihó servisio nos ta hasiendo ehersisionan konstantemente pa optimalisá esaki mas tantu posibel.
Den e kuadro aki anteriormente nos a hasi un apelashon na tur mayor di yu(nan) ku pa aña eskolar benidero (2017-2018) ke hasi uso di nos transporte eskolar pa registrá e yu(nan) na Direktorado Komunidat i Kuido, na kaya Neerlandia # 41.
Entretantu nos a konstatá ku e kantidat di nòmbernan registrá ta demasiado abou, kompará ku e realidat ku nos konosé basá riba nos eksperensia ku e nesesidat pa transporte eskolar di último añanan. P’esei nos a disidí di duna un siman mas pa por registrá, pues te ku djabièrnè 4 di ougùstùs 2017.
Pa e motibu aki nos ta urgí mayornan ku no a registrá nan yu(nan) ainda pa delaster biaha pa hasi esaki mas lihé posibel na e direkshon i e forma ariba menshoná.
Nos ke pone na bo konosementu ku nos no por garantisá transporte pa muchanan ku no ta registrá.
Pa mas informashon tokante esaki por yama e number di telefon 717-2211.
Nos ta enfatisá ku esaki ta konta pa tur mayor ku ke bai hasi uso di transporte eskolar pa nan yu(nan) próksimo aña eskolar. Pues tambe esunnan ku ya kaba ta hasiendo uso di transporte eskolar.
Nos ta konfia di a informá bo sufisiente i ta konta ku bo kontribushon na bienestar di bo propio yu(nan).
Ta huntu so nos por logra. P’esei: Yuda nos yuda bo !


c: text/html

text:
Pa 2017 ta proyecta cu e contribucion di e reapartura di CITGO na nos economia lo ta alrededor di Afl. 280 miyon, esaki ta 5.8% di nos GDP. Door di inversionan planea door di CITGO, e efecto economico ta hopi grandi den e lunanan y añanan nos dilanti. “E contribucion aki ta aumenta pa 6.6% na 2018 y 6.0% na 2019, te ora cu alcanza e percentahe di 7.1% durante e prome aña di operacion na 2020,” minister Arends ta splica a base di e rapport.
E contribucion na nos economia ta consisti di entrada pa gobierno den forma di impuesto y prima, empleo y aumento den consumo y inversion den sector priva. E estudio di AIB ta asumi cu salario cu e refineria y contractors lo paga na su empleadonan local lo wordo gasta den e economia local principalmente.Ta calcula cu e effecto di esaki pa nos GDP den 2017 lo ta ta alrededor Afl. 44 miyon. Tambe ta premira otro sectornan cu lo brinda nan servicio na e refineria ta contribui cu un total di Afl 80 miyon na nos economia. “Remarcabel ta e hecho cu e contribucion di e reapertura di e refineria ta genera mas entrada cu a ser presupuesta pa aña 2017. Realizacion di esaki lo reduci e presionan presupuestario enormemente,” segun minister Arends.
Na aña 2006 a haci un estudio similar pa Valero. Den contexto di e economia di 2006, e aporte di e refineria tabata 12.4%. Mientras cu e analisis di aña 2006 tabata tene na cuenta un refineria den operacion cu un nivel hopi halto di detayenan comercial, e estudio recien a usa datonan y informacion preliminar. Contribucion di turismo actualmente compara cu 10 aña pasa ta cambia e composicion di bo economia.
“E analisis aki ta duna mas substancia na e empeño di Gabinete Mike Eman II pa haci e reapertura di e refineria posibel, como tambe e perseverancia di mi colega Mike de Meza y di Prome Minister Mike Eman cu a sa di logra esaki den liña di maneho energetico y ambiental di Gobierno,” minister Arends – kende e tempo ey a lidera e negociacionnan cu CITGO -- a conclui bisando.

robotstxt: allowed

filter: keep


text:
Kòrsou den kontienda pa bira e ‘Isla mas romántiko den Karibe’
...Ban sigui vota pa Kòrsou riba wèpsait di USA Today...
WILLEMSTAD- 27 di novèmber 2014 – Un biaha mas Kòrsou ta keda selektá den kompetensia ‘10 Best Readers Choice Travel Award’. E biaha aki den e kategoria di ‘Best Romantic Caribbean Island’. E wèpsait di USA TODAY ta esun ku ta promové e kompetensia i ta brinda tur partisipante e oportunidat di vota pa nan destinashon mas romántiko den Karibe.
Ofisina di Turismo di Kòrsou (CTB) ta ekstendé un invitashon na komunidat di Kòrsou pa vota pa Kòrsou i asina posishoná nos isla komo e destinashon ‘romántiko’ number un den Karibe. Ta bon pa menshoná ku un persona por vota únikamente 1 bes pa dia. Pa depositá bo voto bishitá e wèpsait. Aworakí Kòrsou ta na posishon number 2 pues nos mester sigui vota pa nos por yega puesto number 1. Kòrda kompartí e link ku otronan. Oportunidat di voto ta te ku djaluna 8 di desèmber 2014. E ganador lo ser anunsiá despues riba e wèpsait di USA TODAY. CTB ta invitá un i tur pa bishitá e wèpsait di USA TODAY i ban vota pa Kòrsou!


text:
Durante e ultimo dos lunanan e workshopnan aki a wordo haci posibel cu e gran aporte di UNOCA, Fundacion Prins Bernhard pa Cultura parti Caribe y Fundacion Mondriaan . Ateliers ’89 a lansa e projecto aki Back to Basics, di dibuho y pintura, na e oportunidad aki pa duna e participantenan e posibilidad pa siña conose e lenguahe mas recien den e mundo di pintura y dibuho.
E prome parti di e workshop a wordo yama Textile Hotie y a wordo guia pa e sympatica artista maestro Tanja Riterbexx, di Berlin, Alemania. E artista maestro actual na Ateliers ’89, yama Arnar Asgeirsson di Reykjavik, Islandia, y e a guia e segundo parti yama Back To Basics. Den ambos workshop a trata e actualidad di dibuho y pintura den su contemporanidad total y aki a sali un explosion di obranan picante cu e 15 participantenan a produci durante e dos workshopnan aki.
P’esey Diasabra awor 9 di December pa 8pm, Ateliers ’89 tin e placer y honor di invita henter e publico amante di arte y publico en general pa bin e apertura aki pa 8pm. na Ateliers ’89 mes. Ateliers ’89 ta situa den e parti patras di Hospital bieu y ta habri pa un y tur por jega e anochi aki y tur otro ora.
E anochi aki sigur ta priminti di ta uno diferente ya cu e pinturanan e biaha aki a traha MURAL, esta Grafitti, riba murayanan di Ateliers ’89 mes. Lo tin presentacion special na ocasion di e opening aki pa e raper, Ginelly na Caminda cu acompañamento di master DJ Adriano Nanof. Tambe e pintura nobo di e participante invita di mas hoben e cabayero Rodrigo Peraza. Bar y cushina lo ta bon surti. Y Dj Adriano Nanof, semper ta anima e anochinan aki di un manera espectacular. Entrada ta gratis pesei acudi! Bo presencia ta altamente aprecia. Back to basics sin ningun duda ta un otro proyecto exitoso mas di Ateliers ’89, danki na Fundacion Prins Bernhard pa Cultura parti Caribe, UNOCA y Fundacion Mondriaan.


text:
Central di Polis ta wordo manda pa un adres na Ponton pa un caso di ladronicia. Na e sitio polsinan ta papia cu e homber K., cu a declara cu dia den oranan di mainta e ta sali for di su cas, lagando tur cos intacto atras. Pa despues di 2 hora cu e ta bin cas bek, e ta wak cu e bentana banda links ta kibra. Ora cu el a habri e porta e ta wak cu tur cos den e cas ta reboltea.
El a bay controla den su camber, caminda cu e tabata tin dos mil dollar warda, cu a wordo horta door di e desconocinan. El a sigui declara cu e placa ta di dje y cu e no a duna niun hende permiso pa bay cu e placa. Denuncia a wordo entrega y BFTO a bin na e sitio pa tuma datonan.
Ladronnan ta bay cu dos mil dollar
Central di Polis ta wordo manda pa un adres na Ponton pa un caso di ladronicia. Na e sitio polsinan ta papia cu e homber K., cu a declara cu dia den oranan di mainta e ta sali for di su cas, lagando tur cos intacto atras. Pa despues di 2 hora cu e ta bin cas bek, e ta wak cu e bentana banda links ta kibra. Ora cu el a habri e porta e ta wak cu tur cos den e cas ta reboltea.


text:
Parlamentario Endy Croes: Papiando di cambionan haci despues di eleccion
ORANJESTAD (AAN): Durante un conferencia di prensa di MEP Diaranzon, parlamentario Endy Croes a papia un rato riba Fundacion Lotto Pa Deporte (FLPD), unda cu el a ricibi e documentonan di statutonan di Lotto pa Deporte.
El a indica cu ta bay studia e asunto mas ainda y bay mas profundo riba dje pronto, pero Diaranzon el a señala algun punto di preocupacion.
“Ta tristo pa wak cu e statutonan aki a wordo modifica y cambia despues di eleccion”.
“Eleccion a tuma lugar riba 22 di September, mientras cu claramente bo ta wak cu riba 19 di October di e aña aki na Notario Yarzagaray a modifica e statutonan di Lotto, pa cambia e structura”.
Esaki segun Croes, kende a sigui bisa cu den articulo 5 por ehempel ‘Raad van Toezicht’ a nombra un ‘Bestuurder’, anto esaki ta pa un tempo indefini.
“Tristo ta tambe cu e bestuur, cu ta inclui un abogado por cierto, a reuni riba 28 di Juli 2017 y nan ta autoriza e presidente actual Di Stefano Wernet pa canaliza full e proceso aki y nos tin entendi cu Di Stefano Wernet mes ta bay bira e Bestuurder na final di dia”, segun e parlamentario.
El a sigui bisa cu e Bestuurder ta bay gana un cantidad di placa, mientras cu bao di dje ta bay tin diferente director cu tambe ta bay gana hopi placa.
Esaki ta nifica cu tur e placa cu Lotto ta bay pa amigonan di Gobierno anterior, segun Croes.
Segun Croes, tur esaki a wordo concretiza pa Alex Schwengle, kende a hasie den nomber di Mike Eman.
“E tipo di practicanan aki mester termina y danki Dios cu pueblo a duna un coalicion e oportunidad, pa nos por medio di ley por trata di salvaguardia tambe tur locual ta na interes di e pueblo aki.
Croes a indica cu ta bay bringa e asunto aki cu tur forza di ley y si esaki no logra, Gobierno tin un plan B.
“Dado caso cu nos no por keda cla cu un areglo unda cu Lotto ta wordo traspasa bek pa Aruba pa coregi e cosnan aki, nos tin e opcion di bin cu un otro loteria”.
“Basa riba ley, nos lo lanta un Lotto di Deporte nobo y Aruba lo haya su Lotto pa Deporte manera cu mester ta”, segun Croes.


text:
Den curso di siman pasa Flex Team di Cuerpo Policial a bolbe tene un control na nivel nacional.
Aglomeracion na altura di luganan conoci manera Manuelitos, Hotel Bacarat, volkswoningen Noord, Madiki, casnan di pueblo Seroe Patrishi un biaha mas a wordo trata cu man duro.
Localidadnan manera Lekker y Olde Molen, Cas Casuela wordo controla y polisnan a zorg pa tur hende a haya nan camidna pa cas despues cu e luganan aki a cera.
Aglomeracion na Eagle Beach
Un biaha mas e trankilidad nocturno na altura di Eagle Beach ta wordo interumpi pa aglomeracion di hende akinan, bebiendo bebidanan alcoholico pa cual polisnan a core cu tur hende for di e sitio.
Aglomeracion riba parkeerplaats di The Village
Polis a bay atende cu gruponan cu ta keda bebe den e parkeerplaats di The Village y a core cu nan for di e sitio.
Control durante evento di Flip Flop 2018
Riba dialuna 30 di april entre 8 or di anochi y 1 di mei 4 or di marguda a tene controlnan pafo di e evento di Flip Flop. Pafo tabata tin hendenan cu a bi cu stoel y nan jug. Leu a leu tabata haya holo di marihuana y a tene un control ariba esaki.
Detencion B.P. pa violacion L.V.M.
Riba 1 di mei 2018, pa mas o menos 12 or y 20 di anochi, polisnan tabata haciendo un control rutinario ariba L.G. Smith Boulevard na altura di Palm Beach Plaza. Panort di Palm Beach Plaza, riba e pida caminda banda di “Aqua Condominium” polisnan a wak un Toyota Rav 4 para. Banda di e auto tabata tin algun persona para. Den e cercania di e autonan no tabata tin niun hende para. Ora cu polisnan a pasa banda di dicho auto, nan a haya un holo sterki di marihuana. A dicidi di yega cerca pa haci un miho control. Na e chauffeur polisnan a informe cu nan a haya holo sterki di marihuana. Durante control polisnan a haya dos sakito di marihuana. A bay over na detencion di B.P. naci na Hulanda pa violacion di articulo 4 di e ley di LVM.
Control den trafico cu Motor Unit y District 4
Riba diasabra 5 di mei 2018, entre 3 or y 45 di atardi y 12 or di anochi, a tene un control den trafico hunto cu Motorunit, Surveillance District 4 y K-9 Unit.
Resultado Flex Team:
En total a haci control ariba 112 auto.
A duna 41 procesverbaal y 7 auto a wordo getakeld di biaha.
A haci cuater detencion: Dos (2) pa violacion di LVM y uno (1) pa violacion di articulo 5 di e Wegenverkeersverordening y un (1) pa violacion di e ley di L.T.U.
Controlnan
A detene varios auto, y a haya un cantidad chikito di marihuana, sakitonan di cocaina, piedra, sker, cuchiu cualnan a wordo tuma den beslag.
Resumen:
A haci un total di 90 control.
Tabata tin 8 detencion.
Tres (3) pa violacion di LVM.
Cuater (4) pa violacion di LTU.
Uno (1) pa violacion di articulo 5 di L.W.V.


text:
Un blogger Mericano kende a yega di subi un cantidad di sero, a skirbi despues di a subi e sero di Montserate na Bogotá: “Be prepared, it is steep!” Asina mes tur dia hopi Bogotano y bishitantenan na e capital di Colombia, algun di nan hasta cu baby den stroller, ta purba haci un caminata riba e “Camino Peatonal”pa yega e top pa disfruta di e bista fantastico di aya riba.
E bista ta fantastico di berdad. E top di Montserate ta keda 512 meter ariba di Bogotá cu ta na un nivel di 2,640. Pero pa yega aya ta duro. Pa duna un comparacion, Hooiberg tin trapi ta bay te na top y tur dia algun hende ta subi nan, pero e top ta apenas 165 meter halto. “Camino Peatonal” tambe ta un trapi, un trapi gigantesco 2365 meter largo y e ta subi tres bes mas halto cu Hooiberg.
E blogger tin razon, e ta stijl! Pa hopi hende cu a caba di yega di Aruba na nivel di lama, Bogotá su haltura ya ta duna problema di respiracion. Pa subi e Camino Peatonal ta exigi mas di e pulmonnan; hopi mas si e persona ta purba jog bay t’e top.
Mi amigo Willem Bant, un docente na Colegio Arubano, ta mantene su curpa den condicion cu un jog di mas of menos 5 a 7 km riba Linear Park tur dia y ta jog te na top di Sero Cristal algun bes pa siman. Recientemente e mester a bay Bogotá pa asuntonan personal y el a dicidi cu e ta bay subi e Camino Peatonal coriendo mescos cu e ta subi Sero Cristal.
Willem a yega e top, pero no mes lihe cu el a pensa ya cu el a topa algun problema inespera. Como e dia ey tabata un diadomingo, tabatin masha hopi hende riba El Camino ta cana y riba bicicleta. Hopi comerciante ta habri tentnan chikito na cant’i caminda pa bende cuminda, refresco y souvenir, specialmente souvenirnan religioso. Hendenan ta para cumpra cos y stroba esnan cu kier yega na top. Tambe tabatin hendenan cu tabata subi El Camino pia abou pa penitencia.
E piso di e trapi ta di piedra riba tera. Hopi caminda e tera no ta pareu y asina hopi piedra ta sali mas cu otronan y pesey Willem mester a paga hopi atencion caminda e ta trapa pa no trompica.
Mi amigo ta contento di a subi El Camino y e ta urgi tur cu bishita Bogotá pa subi’e tambe, pero no ta algo cu e lo pensa di haci atrobe. Pa Willem, e miho parti di e experiencia ta e treat cu el a haya despues di su señora Lieneke cu nan a disfruta cu un exalumno di Colegio: un plato di fruta cu icecream tipico di Bogotá cu tabata parce un obra di arte.
Skirbi pa Clyde Harms


text:
Esaki kiermen cu e ‘title’ di e producto ta wordo cambia na e pier di Venezuela y asina e producto den e tankero ta bira di Citgo. No pasobra cu e crudo ta refina di Venezuela, esey kiermen cu necesariamente di PDVSA, pa cual Sr. Koolman a bay defende den Corte cu esaki.
Aunke e producto ta originario di PDVSA, e ta di Citgo, ya cu CItgo a paga pe. Dos siman pasa e mesun cos a sosode, ora cu a trece productonan limpi, cual ta gasoline, diesel y jetfuel. Tambe nan a pone un embargo riba dje ora cu e tabata cla pa descarga pa FMSA. Pero ora cu a mustra nan cu e producto ta di origen di CITGO Petroleum y FMSA ta e doño di e producto ora cu e pasa den e tankinan di CITGO, esey no tin nada di haber cu PDVSA, pa cual nan por a descarga.
Si e producto ta di PDVSA, esey kiermen cu e crudo lo wordo tuma den beslag. Si e “title” ta di PDVSA, e ta asina cu e posibilidad di beslag te ora cu nan lanta e beslag. E crudo tin un balor di mas o menos, mirando cu e prijs ta na 71 dollar pa crudo di brand, kitando 10 dollar, e crudo Venezolano tin un balor di 60 dollar pa bari y aki ta papia di mas o menos 500 mil pa un miyon bari. E doño di e material no ta di PDVSA y si proba esaki, mesora nan lo lanta e beslag.
Sr. Koolman a sigui bisa cu ConocoPhilips no ta respeta e cargamento Free On Board (FOB), e lo tin consecuencia pa e operaicon ya cu e ora e crudo semper ta di origen Venezolano. Den casonan normal, ora cu ordo un tankero di crudo, si e ta bin di Iran of di US Golf Coast, e ta bira di bo ora cu e drenta den bo tanki. Pero tanten cu e ta den e barco, e ta di e pais. Ta p’esey a scoge pa e FOB, cual ta ora cu cumpra e producto ora cu e drenta den e barco na e pais di origen. E ora ta evita tur esakinan.
Esey a yega di pasa na añanan 1990, tabata cumpra crudo FOB, y si cumpra di paisnan cu no tin problema, ta cumpr’e CIF. Esey ta e diferencia. E ley ta bastante cla cu si berdaderamente por mustra cu e producto ta di bo, y no di PDVSA, nan no por haci nada cun’e. Sr. Koolman ta haya masha straño cu e por tin un consecuencia diferente. Pero si berdaderamente nan no respeta esey, e lo afecta e operacion di e refineria den futuro.
Mas aleu, Sr. Koolman a sigui bisa, cu tur producto na Aruba ta wordo importa, y den e caso aki e productonan aki no ta di origen PDVSA y esey a zorg pe. CITGO Petroleum.
Hopi ta instancianan cu durante e ultimo 10 añanan a purba di pone beslag ariba e productonan di CITGO, sin cu nan a logra. Historia a mustra cu a pesar cu PDVSA no a cumpli, nan no por a bay tras di CITGO. Pregunta e pakico ConocoPhilips no a bay tras di CITGO, y EXXON tambe, nunca nan a logra.
Corte Mericano a dicta cu CITGO su maneho ta full apart di PDVSA. Un contract cu PDVSA/pais Venezuela, no por bay tras di CITGO. Loke nan ta argumenta ta un maneho general cu ta handle tur tres compania, pa cual nan ta bisa cu CITGO ta di Venezuela. Pero den Corte di Merca, nunca nan por a proba esey. Tambe tin un caso di un compania di oro Canades, ya cu Venezuela a nacionalisa nan minanan den añanan anterior y nan kier bay tras di CITGO. Esey tambe ta andando. Pero Sr. Koolman a tene un reunion cu e ehecutivonan di CITGO, unda cu nan a sigura cu ni CITGO Petroleum Company, ni CITGO Holding ni CITGO Aruba Refinery ta core peliger door di e problemanan di ConocoPhilips y PDVSA.


text:
Djasabra 12 mei 2018 , personal di Tim di Mantenshon di òrden Públiko a tene kontròl di prevenshon/general den e bario di Brievengat. E kontròl a tuma lugá entre 19.20 or pa 22.15 or. E unidatnan a kontrolá un total di 5 vehíkulo, 26 persona i a detené kuater (4) persona.
Riba Kaya Paul de Lima a detené dos persona maskulino pa opstrukshon di trabou di polis. Ta trata di:
- R.C.D.J. di 32 aña di edat i
- N.C.C. di 14 aña di edat.
Riba Kaminda Andruw Jones a detené un hòmber pa violashon di e Lei di Opio. Ta trata di:
- R.R.O. di 56 aña di edat. A konfiská un saku ku ta kontené mariwana.
Riba Kolonelsweg a detené otro hòmber pa violashon di e Lei di Opio. Ta trata di:
- B.R.L.P. di 34 aña di edat. Polis a konfiská tres saku ku ta kontené mariwana i un pida hash.
A presentá e sospechosonan dilanti un Fiskal Ouksiliar. E kontròlnan aki ta kontinuá.